****

 **REPUBLIKA HRVATSKA
KRAPINSKO-ZAGORSKA ŽUPANIJA**

 **ŽUPAN**

**KLASA:** 310-03/24-01/01

**URBROJ:** 2140-06/03-24-3

Krapina, 26. veljače 2024.

Na temelju točke 6. Odluke o raspisivanju javnog poziva za sufinanciranje izrade izvješća o energetskom pregledu i energetskog certifikata (KLASA: 310-03/24-01/01, URBROJ: 2140-06/03-24-2) te članka 32. Statuta Krapinsko-zagorske županije („Službeni glasnik Krapinsko-zagorske županije“ br. 13/01, 5/06, 14/09, 11/13, 13/18, 5/2., 10/21. i 15/21- pročišćeni tekst), župan Krapinsko-zagorske županije raspisuje

**JAVNI POZIV**

**za sufinanciranje izrade izvješća o energetskom pregledu i energetskog certifikata za obiteljske kuće na području Krapinsko-zagorske županije**

1. **Predmet Javnog poziva** (dalje *u tekstu: Poziv*) je dodjela sredstava Krapinsko-zagorske županije (*u tekstu: Županija*) fizičkim osobama - građanima (dalje *u tekstu: Podnositelji zahtjeva*) za sufinanciranje izrade izvješća o energetskom pregledu i energetskog certifikata za obiteljske kuće na području Krapinsko- zagorske županije s ciljem prijave na javni poziv Fonda za zaštitu okoliša i energetsku učinkovitost (dalje *u tekstu: Fond*) za sufinanciranje energetske obnove obiteljskih kuća u 2024. godini.
2. **Prihvatljivi korisnici** sredstava Županije su fizičke osobe - građani koji:
* imaju prebivalište na području Krapinsko-zagorske županije u obiteljskoj kući koja je predmet prijave,
* kreiraju i podnesu Fondu prijavu na Javni poziv za sufinanciranje energetske obnove obiteljskih kuća u 2024. godini.
1. **Uvjeti prihvatljivosti**
* opravdani su troškovi za izradu izvješća o energetskom pregledu i energetskog certifikata za obiteljske kuće nastali nakon 01. siječnja 2024. godine, što se dokazuje datumom izdavanja računa za navedenu uslugu,
* podnositelj zahtjeva u trenutku podnošenja Zahtjeva za sufinanciranje treba dostaviti dokaz o prijavi na Javni poziv Fonda za sufinanciranje energetske obnove obiteljskih kuća u 2024. godini.
1. **Sredstva Županije**

Županija će Korisnicima dodjeljivati sredstva za pokriće opravdanih troškova izrade izvješća o energetskom pregledu i energetskog certifikata za obiteljske kuće:

* **do 100%, ali ne više od 332,00 € (s PDV-om).**

Raspoloživa sredstva Županije iznose 13.200,00 € i osigurana su kroz Proračun Krapinsko-zagorske županije za 2024. godinu („Službeni glasnik Krapinsko-zagorske županije“ broj 56/23) u okviru proračunskih pozicija Upravnog odjela za gospodarstvo, poljoprivredu, turizam, promet i komunalnu infrastrukturu.

Županija će dodjeljivati sredstva do njihova iskorištenja odnosno do 30. rujna 2024. godine, ovisno o tome što prije nastupi te objaviti na mrežnoj stranici Županije [www.kzz.hr](http://www.kzz.hr) obavijesti o:

* privremenom zatvaranju Poziva, do utvrđivanja iznosa preostalih raspoloživih sredstava,
* ponovnom otvaranju Poziva, bude li potrebno i
* zatvaranju Poziva, ako Županija raspoloživa sredstva dodijeli prije 30. rujna 2024. godine.

**5. Obvezna dokumentacija**

Prijava mora sadržavati:

1. **Zahtjev za sufinanciranje** – ispunjen i potpisan (Prilog I),
2. **Obostranu presliku osobne iskaznice** ili **Elektronski zapis o prebivalištu** (iz sustava e-Građani) ili **Uvjerenje o prebivalištu**, iz koje/kojeg je razvidno da Podnositelj zahtjeva ima prijavljeno prebivalište na području Krapinsko-zagorske županije u obiteljskoj kući koja je predmet prijave,
3. **Presliku energetskog certifikata obiteljske kuće** koji je izdan i pohranjen u *Informacijskom sustavu energetskih certifikata* pri Ministarstvu prostornog uređenja, graditeljstva i državne imovine,
4. **Dokaz o slanju prijave** za dodjelu sredstava Fonda za Javni poziv za sufinanciranje energetske obnove obiteljskih kuća u 2024. godini,
5. **Presliku računa** za uslugu izrade izvješća o energetskom pregledu i energetskog certifikata,
6. **Dokaz kojim se dokazuje IBAN** prijavitelja (preslika kartice računa na kojoj je vidljiv IBAN ili Izvadak iz transakcijskog računa iz kojeg je razvidan IBAN ili pisana potvrda banke o IBAN-u).

**6. Podnošenje prijave**

Zahtjevi za sufinanciranje podnose se na popunjenim službenim obrascima s utvrđenom obveznom dokumentacijom koja se prilaže uz Zahtjev za sufinanciranje.

Zahtjev za sufinanciranje s obveznom dokumentacijom treba biti dostavljen isključivo putem pošte i to preporučeno u zatvorenoj omotnici na čijoj poleđini treba obavezno ispisati ime i prezime i adresu pošiljatelja, te istu dostaviti na adresu:

**KRAPINSKO-ZAGORSKA ŽUPANIJA**

**Upravni odjel za gospodarstvo, poljoprivredu, turizam, promet i komunalnu infrastrukturu**

**Magistratska 1, 49 000 Krapina**

**s naznakom za JAVNI POZIV za sufinanciranje izrade izvješća o energetskom pregledu i energetskog certifikata za obiteljske kuće**

**-NE OTVARATI-**

**Prijave se mogu podnositi od dana objave Poziva do 30. rujna 2024. godine ili do iskorištenja raspoloživih sredstava, ovisno o tome što prije nastupi.**

**7. Obrada prijava**

Županija:

* ima pravo provjeravati dokumentaciju i podatke iz prijave
* neće razmatrati prijave:
	+ koje nisu predmet Poziva
	+ koje su podnesene od osoba koje Pozivom nisu određene kao prihvatljivi korisnici sredstava Županije
	+ koje su podnesene prije propisanog roka za podnošenje prijava na Poziv,
	+ koje su podnesene nakon isteka roka Poziva, odnosno nakon objave na mrežnoj stranici Županije obavijesti o iskorištenosti raspoloživih sredstava Poziva
	+ koje su podnesene na neki drugi način odnosno suprotno uvjetima Poziva
* razmatra prijave, prema datumu i vremenu zaprimanja
* sukladno općim aktima Županije donosi Odluku o odabiru korisnika i dodjeli sredstava Županije (*u tekstu: Odluka*) te u pisanoj formi obavještava Korisnika
* dostavlja poštom podnositelju zahtjeva obavijest da prijava ne ispunjava uvjete Poziva, s obrazloženjem.

**8. Isplata sredstava**

Odobrena sredstva Županija će isplatiti na bankovni račun Korisnika u roku od 30 dana od donošenja Odluke.

**9. Ostale informacije**

Podnositelj zahtjeva podnošenjem zahtjeva daje odobrenje Županiji da osnovne podatke o Podnositelju zahtjeva objavi na [www.kzz.hr](http://www.kzz.hr) i u drugim izvješćima.

Osobni podaci:

* koristit će se samo u nužnom opsegu za ostvarenje svrhe iz prijave na Poziv – za obradu zahtjeva, donošenje Odluke, sukladno:
	+ Uredbi (EU) 2016/679 Europskog parlamenta i Vijeća od 27. travnja 2016. godine i
	+ Zakonu o provedbi Opće uredbe o zaštiti podataka (NN 42/2018) i
* čuvat će se propisno 10 godina, sukladno Zakonu u arhivskom gradivu i arhivima („Narodne novine“, broj 61/18 i 98/19)

Dodatne obavijesti mogu se dobiti isključivo:

1. na INFO broj telefona: 049/658-550
2. slanjem upita na e-adresu: info@regea.org

**ŽUPAN**

 **Željko Kolar**

Pripremila:

Ivanka Berislavić, univ.spec.oec.

Viša savjetnica za gospodarstvo

**DOSTAVITI:**

1. Službene Internet stranice Krapinsko-zagorske

 županije: [www.kzz.hr](http://www.kzz.hr) – za objavu,

2. Regionalna energetsko-klimatska agencija

 Sjeverozapadne Hrvatske (REGEA), Andrije Žaje 10, Zagreb,

3. Upravni odjel za gospodarstvo, poljoprivredu,

 turizam, promet i komunalnu infrastrukturu,

4. Evidencija,

5. Pismohrana.